ORDE do 9 de xullo de 2004 pola que se determinan os servizos mínimos que hai que manter durante a folga convocada na empresa Arriva Noroeste, S.L.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 09/07/2004

Ante a convocatoria de folga no centro de traballo de Ferrol presentada na empresa Arriva Noroes
te, S.L., que terá lugar entre as 00.00 horas e as 24.00 horas dos días 12, 19, 20, 26, 27 e 28 de xullo; 2, 3, 4, 5, 9, 10, 11, 12 e 13 de agosto e, a partir das 00.00 horas do día 14 de agosto deste ano 2004, de forma indefinida ata que se resolvan os conflitos que a suscitaron, procede que, de conformidade co establecido no artigo 3 do Decreto 155/1988, do 9 de xuño, esta consellería determine os servizos mínimos que permitan, en consonancia co establecido no artigo 28.2º da nosa Constitución compaxinar o exercicio lexítimo do dereito á folga dos traballadores co mantemento dos servizos esenciais á Comunidade.
O exercicio do dereito de folga recoñecido no artigo 28.2 da Constitución debe ser compatible co respecto a outros dereitos fundamentais que asisten os cidadáns e que teñen o mesmo rango constitucional que o dereito de folga.
Eses dereitos fundamentais individuais que é necesario protexer son o dereito á educación, ao traballo, á libre circulación, liberdade de empresa e protección da produtividade, vida familiar, descanso, ocio, cultura, goce do ambiente, defensa dos consumidores, etc. Estes dereitos, o mesmo que o dereito de folga, vinculan os poderes públicos en canto á súa defensa e salvagarda.
As cidades de Ferrol, A Coruña e Santiago de Compostela son centros atractores de usuarios onde estes reciben todo tipo de servizos esenciais para os cidadáns. Nesas cidades están situados os centros educativos (ensino de todos os niveis incluídos os campus universitarios), hospitais, ambulatorios, centros asistenciais de todo tipo, centros de traballo, comercio, ocio e esparexemento.
Deben pois establecerse uns servizos mínimos de comunicación. A carencia de servizos de transporte non limita só o dereito á libre circulación senón que actúa de forma directa sobre o exercicio doutros dereitos constitucionais que han de ser protexidos.
Cada unha das rutas e número de servizos establecidos son necesarios para garantir a ida e retorno dos usuarios. Naqueles supostos nos que se produce unha coincidencia parcial de servizos esta faise imprescindible. A eliminación desas coincidencias determinaría a eliminación de servizos de forma que partes importantes do territorio e da poboación carecerían absolutamente de comunicación ao non ser posible integrar nunha soa liña rutas que son completamente distintas aínda que teñan coincidencias parciais.
O servizo de transporte en autobús ten un carácter estratéxico no esquema de mobilidade desta Comunidade Autónoma fundamentalmente pola diseminación da poboación e a escasa cobertura que ofrece o transporte ferroviario. A rixidez intrínseca, derivada da infraestrutura pola que se presta, fai que este modo non poida chegar ata núcleos de poboación
que son necesariamente cautivos do servizo de transporte en autobús.
Tendo en conta o volume global de servizos que presta Arriva Noroeste, S.L. nas súas concesións, considérase necesaria a realización do número de servizos concesionais establecidos como mínimos nesta orde. Igualmente, esta Administración entende que a carga de traballo que se impón aos traballadores non pode, en defensa dos dereitos dos usuarios, considerarse lesiva ao dereito de folga.
Respecto ao servizo de escolares, a especial protección que ten o dereito á educación e a circunstancia de que este estea intimamente vencellado en Galicia ao transporte público en autobús pola extrema diseminación poboacional (Galicia represente máis dun terzo do orzamento global do transporte escolar público estatal) xustifica a opción realizada polo Decreto 61/1985, do 18 de abril, de garantir todos os servizos neste eido como mínimos, debendo mencionarse que esta medida só foi contestada en supostos puntuais de folga xeral pola súa incongruencia co nivel de servizos mínimos establecido para os ensinantes. Aínda que o inicio de folga se produce en período non lectivo, deben establecerse servizos mínimos en materia de transporte escolar xa que a convocatoria é de carácter indefinido a partir das 00.00 horas do 14 de agosto de 2004.
Os servizos de traballadores establécense, de conformidade co recollido no Decreto 61/1985, ida antes das 9.00 horas e retorno despois das 18.00 horas.
A especificidade destes transportes deriva de que responden a un segmento da oferta que non pode ser cuberto polos servizos regulares de uso xeral.
A recollida en diversos puntos, que xeralmente só ten coincidencia parcial cos servizos concesionais, o destino en puntos como polígonos industriais, normalmente afastados dos destinos destes derradeiros servizos, as condicións tarifarias específicas con custos moito máis reducidos e os horarios específicos, se é o caso, constitúen xustificación dabondo para regular un réxime específico para o transporte de traballadores. Neste senso, o decreto contrapesa o dereito de folga garantindo o servizo de ida antes das 9.00 horas e o de retorno despois das 18.00 horas. Isto xa implica unha afectación na normal prestación do servizo respecto aos usuarios que teñen contratados estes servizos regulares de uso especial.
Debe, pois, apreciarse na regulación dos servizos mínimos unha valoración equilibrada entre os intereses dos traballadores que exercen o dereito de folga, por unha banda, e os intereses de escolares en acceder aos centros de ensino, de traballadores en acceder aos seus postos de traballo e da sociedade en xeral a manter un nivel de prestación de servizos públicos eficiente que permita o exercicio de dereitos constitucionais por outra.
Na súa virtude, e de conformidade co establecido no Decreto 61/1985, do 18 de abril e no Decreto 155/1988, do 9 de xuño
DISPOÑO:
Artigo 1º.-Os servizos mínimos que deberán manterse durante a folga convocada na empresa Arriva Noroeste, S.L. serán os seguintes:
a) Servizos concesionais:
Concesión: V-7030; XG-404.
* Ferrol-A Coruña (por autoestrada):
Saídas de Ferrol: 7.30 e 18.30 horas.
Saídas da Coruña: 8.30 e 19.30 horas.
* Ferrol-A Coruña (polas Pías, A Gallada e Pedrido):
Saídas de Ferrol: 9.00 e 19.00 horas.
Saídas da Coruña: 11.00 e 21.00 horas.
* Ferrol-A Coruña (por Neda, A Gallada e Pedrido):
Saídas de Ferrol: 8.00 e 20.00 horas.
Saídas da Coruña: 10.00 e 18.01 horas
* Ferrol-Santiago de Compostela (por A-9).
Saída de Ferrol: 18.01 horas.
Saída de Santiago de Compostela: 19.30 horas.
* Ferrol-As Somozas (por Ferreira):
Saída de Somozas: 6.40 horas.
* Ferrol-Mugardos:
Saídas de Ferrol: 8.00 e 18.01 horas.
* Ferrol-Ares:
Saídas de Ferrol: 6.30 (parador) e 19.30 horas.
Saída de Ares: 7.50 horas.
* Ferrol-Ares-Mugardos:
Saídas de Mugardos: 8.40, 18.35 e 20.10 horas.
* Chanteiro-Ferrol:
Saída de Chanteiro: 8.00 horas.
b) Servizos regulares de uso especial para transporte de obreiros e funcionarios.
Todos os servizos nas expedicións anteriores ás 9.00 horas garantindo o retorno despois das 18.00 horas.
c) Servizos regulares de uso especial para transporte de escolares e estudiantes.
Deberanse manter todos os servizos de escolares e estudantes nas expedicións normalmente establecidas de luns a venres lectivos.
Artigo 2º.-O incumprimento da obriga de atender os servizos mínimos fixados nesta orde, será sancionado de conformidade coa lexislación vixente.
Artigo 3º.-O disposto nesta orde non suporá ningunha limitación dos dereitos que a normativa reguladora da folga lle recoñece aos traballadores.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 9 de xullo de 2004.
Alberto Núñez Feijóo
Conselleiro de Política Territorial,
Obras Públicas e Vivenda